የውስጥ ጉዳይን መሠረት ያደረገው የውጭ ግንኙነት ፖሊሲ አገሪቱን ተጠቃሚ አድርጓል
– ባለፉት ሃያ ዓመታት የአገሪቱን  የውስጥ  ጉዳይ  መሠረት ያደረገ የውጭ ግንኙነትና ደህንነት ፖሊሲና ስትራቴጂ ተነድፎ ተግባራዊ  መደረጉ  በዲፕሎማሲው ዘርፍ ስኬታማ ውጤት እንዲመዘገብ እገዛ አድርጓል ።የውጭ ጉዳይ ሚኒስቴር ቃል አቀባይ አቶ ተወልደ ሙሉጌታ ለዋልታ እንደገለጹት ባለፉት  ሃያ ዓመታት ተረቆ ተግባራዊ የተደረገው የውጭ ግንኙነት ፖሊሲና ስትራቴጂ  ዋነኛ ትኩረቱን የህዝብና የአገር ጠላት በሆነው ድህነትና ኋላ ቀርነትን በማስወገድ ላይ በማድረጉ ምክንያት በውጭ የዲፕሎማሲው ዘርፍ ለውጥ እንዲመዘገብ አስችሏል ብለዋል ።ቀደም ያሉት መንግሥታት ይከተሉ የነበሩት የውጭ ግንኙነት ፖሊሲ ከአገሪቱ ውጭ ያሉትን ሁኔታዎችን ብቻ የሚያማትሩ ነበሩ ያሉት ቃል አቀባዩ አሁን ግን ፖሊሲው እይታውን ከውስጥ  ወደ ውጪ በማድረግ  ውስጣዊ ጉድለቶችን በመለየት አገሪቷ ከጎረቤት አገሮችም ሆነ ከሌሎች አገራት ጋር በመከባባርና የጋራ ተጠቃሚነትን መሠረት ባደረገ መልኩ ዲፕሎማሲያዊ ግንኙነት እንድትፈጥር አስችሏታል ብለዋል ።ኢትዮጵያ ከጎረቤት አገሮች ጋር በባቡር ፣ በመንገድና በኤሌክትሪክ ኃይል የመሠረተ ልማቶች ይበልጥ እየተገናኘች መሆኑን የጠቆሙት ቃል አቀባዩ ከጎረቤት አገራት ጋር  ሥር የሰደደና የህዝብ ለህዝብና የንግድ ግንኙነቶችን እያጎለበተች መምጣቷን ቃል አቀባዩ አስረድተዋል።የኢትዮጵያ ለዓለም ሰላም መስፈን፣ ዓለም አቀፍ ልማት ግቦችን ለማሳካት እንዲሁም በአየር ንብረት ለውጥ በመለከተ አፍሪካን በመወከል በምታደርገው እንቅስቃሴ  ከጊዜ  ወደ ጊዜ   ተሰሚነቷ እንዲያድግ ማስቻሉን የገለጹት ቃል አቀባዩ በተባባሩት መንግሥታት ድርጅት  የፀጥታው ምክር ቤት  ለተለዋጭ አባልነት አፍሪካን  በመወከል እየተወዳደረች ትገኛለች ብለዋል ።በአዲስ አበባ ዩኒቨርስቲ የፖለቲካል ሳይንስ መምህር የሆኑት አቶ ናሁ ሰናይ በላይ  በበኩላቸው አገሪቱ  ባለፉት ሃያ ዓመታት ስታራምደው  የነበረው የውጭ ጉዳይና ድህንነት ፓሊሲው  የአገሪቱን  በጎ ገጽታ ፣ ተሰሚነትናተጽዕኖ በማሳደግ አገሪቷ  ከውጪ  ለሚመጡ ችግሮች ያላትን  ተጋላጭነት እንዲቀንስ ማድረጉን  አብራርተዋል ።አገሪቷ  ግጭት ባሉባቸው የጎረቤት አገራት በሆኑት እንደ ሱዳንናሶማሊያ የመሳሰሉት አገራት  የሰላም አስከባሪ ኃይል  በመላክ  ልዩ ሥፍራን እያገኘች መሆኑን  የጠቆሙት  አቶ ናሁ ሰናይ ይህም  የኢትዮጵያን ተጽዕኖ  ፈጣሪነት ከፍ ማድረግ ከመቻሉም በላይ የትልቅ ኩራት ምንጭ ሆኗል ብለዋል ።